Krupinské bralce

Krupinské bralce (starý, resp. miestny názov Štangarígeľ) je skalnatý útvar a prírodná pamiatka v katastrálnom území mesta Krupina v okrese Krupina v Banskobystrickom kraji. Je široký asi 40 metrov, pozostávajúci z pravidelných andezitových päťbokých pilierov. Niektoré piliere dosahujú výšku až 6 m. Celý útvar vznikol rozpadom lávového prúdu. Meno Štangarígeľ je nemeckého pôvodu. Celý útvar popísal roku 1900 Andrej Kmeť v práci „Tovaryšstvo“, kde útvary veľmi podrobne popísal a premeriaval dĺžky jednotlivých hrán a uhly päťuholníkov. Zaujímavosťou je nápis na jednom z hranolov, ktorý je pripisovaný rôznym kultúram (Keltom, Slovanom). Doteraz však jeho pôvod nebol dôveryhodne objasnený. Chránené územie prírodnej pamiatky má rozlohu 0,69 ha a patrí do 4. stupňa ochrany. Vyhlásená bola v roku 1975 a spadá do správy Štátnej ochrany prírody Štiavnické vrchy. Ako uvádza popis v zozname slovenských chránených území: Chránené územie predstavuje unikátny príklad 5-bokej prizmatickej odlučnosti andezitov na Slovensku. Predmetom ochrany je vlastný vrchol - rad stĺpov z bezprostredným priľahlým sutinovým lemom, ktorý zároveň udržuje stabilitu celého stĺporadia. Referencie Iné projekty Commons ponúka multimediálne súbory na tému Krupinské bralce Externé odkazy Krupinské bralce v Zozname osobitne chránených častí prírody SR Chránené územia, Štátna ochrana prírody Slovenskej republiky